Ma sterf in huisbrand saam met 4 kinders | Netwerk24
Deur Cara-Lee Dorfling 01 Augustus 2021 13:16
Inwoners van 'n Oos-Kaapse nedersetting het Saterdag wakker geword van angswekkende gille vanuit 'n brandende huis.
'n Vrou en haar vier kinders van die Tshapile-nedersetting in Engcobo het om hulp geskree vanuit die vlammehel, maar kon nie betyds deur die huis se diefwering breek nie.
Die polisie sê Noxolo Deli (48) en haar seun en drie dogters, tussen 9 en 20 jaar oud, is onherkenbaar verkool.
Ná die polisie se voorlopige ondersoek is 'n saak van brandstigting geopen.
Brig. Tembinkosi Kinana, provinsiale polisiewoordvoerder, sê die bure van die slagoffers het aan die polisie gesê hulle het vroeg Saterdagoggend die twee-slaapkamer-huis in vlamme aangetref.
Die lyk van Deli en haar kinders, Azipheli (9), Ayamkela (13), Indiphile (15) en Zuko (20), is binne die verwoeste huis aangetref.
Kinana wou nie verder oor die polisie se ondersoek uitwei nie, maar sê die speurders sal na verwagting vroeg in die nuwe week kan bevestig waarmee die huis aan die brand gesteek is.
Dit was teen Sondag nog onduidelik na hoeveel beskuldigdes die polisie op soek is.
Oscar Mabuyane, Oos-Kaapse premier, het ook Sondag op 'n onverwante nuuskonferensie in Mthatha 'n oomblik geneem om dié voorval te veroordeel.
"Die Deli-familie het vyf familielede verloor. Dit is absoluut onaanvaarbaar. Dit is 'n baie ernstige, afskuwelike misdaad waaroor ons standpunt baie duidelik is. Ons kan nie met dié soort misdadigers saamleef nie en (hulle) moet oorhandig word."